গে ও লেসবিয়ান টেনিস অ্যালায়েন্স

গে ও লেসবিয়ান টেনিস অ্যালায়েন্স (জিএলটিএ) একটি অলাভজনক আন্তর্জাতিক সংস্থা যা বিশ্বব্যাপী সমকামী টেনিস সার্কিট পরিচালনা ও অনুমোদন করে। এই সংস্থার লক্ষ্য হলো টেনিসে প্রবেশাধিকার বৃদ্ধি করা এবং সেইসঙ্গে খেলার মধ্যে বৈচিত্র্য এবং গ্রহণযোগ্যতা নিয়ে আসা। জিএলটিএ-অনুমোদিত টুর্নামেন্টগুলি এলজিবিটি খেলোয়াড়দের জন্য প্রতিযোগিতামূলক টেনিস খেলার ক্ষেত্রে একটি নিরাপদ পরিবেশ প্রদান করে, যেখানে তারা আনন্দের সঙ্গে প্রতিযোগিতামূলক টেনিস খেলতে পারে। এই পরিবেশে, যারা বৈচিত্র্যের মূল্যবোধে বিশ্বাসী, তারা সকলেই স্বাগত।

 প্রতিষ্ঠা 
১৯৭৯ সালের প্রথম দিকে ডালাস, লস অ্যাঞ্জেলেস, সান ফ্রান্সিসকো এবং হিউস্টনে প্রথম সমকামী টেনিস দলগুলির আবির্ভাব ঘটে। ১৯৮০-এর দশকে একটি অনানুষ্ঠানিক গে এবং লেসবিয়ান টেনিস "সার্কিট" তৈরি হতে শুরু করে। ১৯৮০-এর দশকের শেষের দিকে সমকামী টেনিস সংস্থাগুলি এমন টুর্নামেন্ট আয়োজন করছিল যা মার্কিন যুক্তরাষ্ট্রের খেলোয়াড়দের আকর্ষণ করত এবং ১৯৯০ সালে ভ্যাঙ্কুভারে অনুষ্ঠিত সমকামী গেমসের সময় আনুষ্ঠানিক সমকামী টেনিস সার্কিটের ধারণাগুলি আরও জনপ্রিয় হয়ে ওঠে।

জিএলটিএ ১৯৯১ সালে প্রতিষ্ঠিত হয়েছিল এবং এখন বিশ্বজুড়ে ৮০টিরও বেশি গে এবং লেসবিয়ান সদস্য ক্লাব রয়েছে। ১৯৯১ সালের জুলাইতে সান ডিয়েগো ওপেনে প্রথম কর্মকর্তাদের নির্বাচন অনুষ্ঠিত হয়েছিল। জিএলটিএ-এর প্রথম কমিশনার ছিলেন স্কট উইলিফোর্ড, যিনি ১৯৯২ সালে সান ফ্রান্সিসকো গে টেনিস ফেডারেশন প্রতিষ্ঠাকারী লেস বালমেইনের সাথে জিএলটিএ হল অফ ফেমে নির্বাচিত হয়েছিলেন। অন্যান্য মূল জিএলটিএ বোর্ড সদস্যরা ছিলেন নর্ম বার্গোস, ডেভিড ব্ল্যাক, ক্রিস ওয়াকার এবং গ্যারি সাটন। ১৯৯০-এর দশকে সংগঠনটি দ্রুত বৃদ্ধি পেতে থাকে এবং অস্ট্রেলিয়া, কানাডা ও ইউরোপে ছড়িয়ে পড়ে।

 সাম্প্রতিক অবস্থা 
২০১০ সালে থাইল্যান্ড, আয়ারল্যান্ড এবং অস্ট্রেলিয়ার টুর্নামেন্টগুলিকে ইভেন্টের কার্যক্রমে যুক্ত করা হয়েছিল, যার ফলে বিশ্বজুড়ে টুর্নামেন্টের সংখ্যা ৮০-রও বেশি হয়ে যায়। প্রতি বছর আনুমানিক ১০,০০০ খেলোয়াড় জিএলটিএ টুর্নামেন্টে অংশগ্রহণ করে। বর্তমানে টুর্নামেন্ট এবং খেলোয়াড়ের সংখ্যা ক্রমশ বৃদ্ধি পাচ্ছে। ব্যক্তিগত টুর্নামেন্টের আকার ১০০ জনের কম থেকে শুরু করে ৪০০ জনেরও বেশি প্রতিযোগী পর্যন্ত হয়। স্থানের ওপর নির্ভর ক'রে, প্রতিযোগিতাগুলি ঘাস, মাটি বা সিমেন্টের (শক্ত) কোর্টে অনুষ্ঠিত হয়। অনেক টুর্নামেন্ট আন্তর্জাতিক অংশগ্রহণকে উৎসাহিত করার জন্য স্থানীয় প্রতিযোগীদের তাদের বাড়িতে অতিথি খেলোয়াড়দের আতিথ্য দেওয়ার জন্য অনুরোধ করে।

সকল স্তরের খেলোয়াড়রা যোগ্যতার ভিত্তিতে নির্ধারিত বিভাগের মধ্যে প্রতিযোগিতা করতে পারে—ওপেন বিভাগ সর্বোচ্চ, তারপরে বিভাগ ক, খ, গ এবং ঘ। যেখানে সম্ভব হয় সেখানে ৪০ বছরের বেশি বয়সী খেলোয়াড়দের জন্য একই ধরণের বিভাগ প্রদান করা হয়। প্রতি বছর, একটি আন্তর্জাতিক জিএলটিএ ওয়ার্ল্ড ট্যুর চ্যাম্পিয়নশিপ হয়, যেখানে ৫টি জিএলটিএ বিভাগের প্রতিটির শীর্ষ ৮ জন খেলোয়াড়কে প্রতিযোগিতার জন্য আমন্ত্রণ জানানো হয়।

টুর্নামেন্টগুলি সাধারণত স্থানীয় পর্যায়ে ক্লাব এবং সমিতি দ্বারা সংগঠিত হয়, যেখানে প্রযুক্তিগত সহায়তা, পরিচালনা এবং নির্দেশনা প্রদান করে জিএলটিএ। প্রতিটি অনুষ্ঠান একটি নির্দিষ্ট সংস্থা দ্বারা নির্বাচিত দাতব্য উদ্দেশ্যে তহবিল সংগ্রহ করে, এবং প্রতিটি উদ্দেশ্য সাধারণত গে ও লেসবিয়ান বিষয়ের সাথে সম্পর্কিত হয়, যেমন এইচআইভি প্রতিরোধ বা সমকামী কিশোর-কিশোরীদের পরামর্শদানের ব্যবস্থা।

জিএলটিএ মার্কিন যুক্তরাষ্ট্র টেনিস অ্যাসোসিয়েশন (ইউএসটিএ)-এর মতো জাতীয় ক্রীড়া সংস্থাগুলির সাথে অংশীদারিত্ব গড়ে তুলছে, যারা বৈচিত্র্যকে একটি সার্থক লক্ষ্য হিসেবে চিহ্নিত করেছে। সংগঠনটি এমন একটি আর্থিক ও সাংগঠনিক সহায়তা কৌশল প্রণয়ন শুরু করেছে, যার মাধ্যমে তারা সেইসব ইভেন্টগুলিকে সম্প্রদায়ের জন্য আয়োজন করতে চায় যেখানে রাজনৈতিক, আইনি এবং সাংস্কৃতিক পরিস্থিতিতে গে এবং লেসবিয়ানদের তাদের যৌনতা গোপন করে প্রতিযোগিতায় অংশগ্রহণ করতে হয়।

 আরও দেখুন 

 গে গেমস
 ইউরোগেমস
 এলজিবিটি সম্প্রদায়
 ওয়ার্ল্ড আউটগেমস

 তথ্যসূত্র 

 বহিঃসংযোগ 

 গে এবং লেসবিয়ান টেনিস অ্যালায়েন্স — অফিসিয়াল ওয়েবসাইট

বিষয়শ্রেণী:আন্তর্জাতিক ক্রীড়া সংস্থা
বিষয়শ্রেণী:১৯৯১-এ প্রতিষ্ঠিত সংগঠন